U SUBOTU navečer policija je morala rastjerati grupu ljudi koja se zabavljala u zavičajnom klubu u Marinbrodu, mjestu oko 25 kilometara udaljenom od Siska.

U toj su grupi ljudi bili sisačko-moslavački župan, HDZ-ovac Ivo Žinić te njegov sin Dario, pišu 24sata.

Županov sin Dario Žinić je također član HDZ-a, no uz to je i dogradonačelnik Gline te, što je posebno zanimljivo, načelnik Stožera civilne zaštite Grada Gline.

Na partiju župan i njegov sin, obojica HDZ-ovci. Sin je još i šef glinskog Stožera civilne zaštite

Posebno je to zanimljivo jer je Stožer još sredinom prošlog tjedna donio odluku po kojoj se zabranjuju okupljanja više od pet osoba, uz obvezno održavanje razmaka, a zatvoreni su i svi ugostiteljski objekti.

Unatoč tome, mladi načelnik Stožera civilne zaštite Gline i njegov otac župan okupili su se s društvom, a ispred zavičajnog kluba bila je parkirana zamjenska službena Škoda starijeg od dvojice Žinića, ujedno i dvojice HDZ-ovaca, župana sisačko-moslavačkog. Svoju je Škodu župan, naime, prije nekoliko dana slupao.

Upravo se ovakva okupljanja većeg broja ljudi često nazivaju korona partyjima, upravo zbog rizika koji nose za širenje virusa.

Svjedoci su ispričali da se pjevalo, a da su nakon policijske intervencije neki iz te grupe teturajući odlazili do automobila, a zatim sjedali za volan.

Županov sin Dario potvrdio je da su se okupili, a sve je opravdao radnom akcijom nakon koje su se podružili.

Tekst se nastavlja ispod oglasa

"Imali smo jednu radnu akciju pa smo se tamo sastali. Radili smo na nekoj kući, na otvorenom. Akcija je bila još ranije dogovorena. Nije bilo puno ljudi i nije bilo pjevanja. Mislim da nas je bilo sedmero", rekao je mlađi Žinić za 24sata i potvrdio kako je na druženju bio njegov otac te da je stigao službenom Škodom.

Potvrdio da ih je rastjerala policija

Kazao je kako su se družili nakon što su radili oko djedove kuće i krčili staro drveće.

Potvrdio je i da ih je rastjerala policija.

"Intervenirala je policija. Nakon nje smo se morali razići. Došla je raditi svoj posao, pojavila se na prijavu nekoga da se okupljaju ljudi. Naravno da smo se razišli", rekao je Dario Žinić, sin sisačko-moslavačkog župana, dogradonačelnik Gline, načelnik Stožera civilne zaštite Grada Gline i magistar kineziologije.

Ne vidi ništa sporno u činjenici da se kao šef Civilne zaštite, skupa s ocem županom i prijateljima okupljao na druženju uz jelo dok traju stroge mjere Nacionalnog stožera civilne zaštite.

"Sve je kako kažete, ali mi smo se držali uputa. Nije to ništa strašno, zaista nije bilo kontakata. Svi su bili spremni reagirati. Procijenili smo da nije rizično", rekao je za 24sata mladi HDZ-ovac.